Spinal mushak atrofiyasi tashxisi qoʻyilgan bolalarni uy sharoitida davolanish uchun zarur boʻlgan tibbiy jihozlar, protez-ortopediya moslamalari va reabilitatsiya qilishning texnik vositalari bilan taʼminlash tizimini takomillashtirish toʻgʻrisida
(resolution, 2026-04-17)

Oʻzbekiston Respublikasi Prezidentining “Muhtoj shaxslarni protez-ortopediya moslamalari va reabilitatsiya qilishning texnik vositalari bilan taʼminlash tizimini takomillashtirish chora-tadbirlari toʻgʻrisida” 2024-yil 27-fevraldagi PQ-88-son qarori ijrosini taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining 2024-yil 27-fevraldagi PQ-88-son qaroriga muvofiq spinal mushak atrofiyasi tashxisi qoʻyilgan bemor bolalarni uy sharoitida davolanish uchun zarur boʻlgan tibbiy buyum va tibbiy texnikalar bilan kafolatli taʼminlash tartibini qayta koʻrib chiqish belgilangani maʼlumot uchun qabul qilinsin. 2. 2027-yil 1-yanvardan boshlab spinal mushak atrofiyasi tashxisi qoʻyilgan bolalarni uy sharoitida davolanish uchun zarur boʻlgan tibbiy-ijtimoiy yordam doirasida tibbiy jihozlar, protez-ortopediya moslamalari va reabilitatsiya qilishning texnik vositalari bilan davlat tomonidan kafolatli taʼminlash va ularni vaqtincha tekin foydalanishga berish tizimi yoʻlga qoʻyilsin. 3. Quyidagilar: Spinal mushak atrofiyasi tashxisi qoʻyilgan bolalarni uy sharoitida davolanish uchun zarur boʻlgan tibbiy jihozlar, protez-ortopediya moslamalari va reabilitatsiya qilishning texnik vositalari bilan taʼminlash tartibi toʻgʻrisidagi nizom 1-ilovaga muvofiq; Spinal mushak atrofiyasi tashxisi qoʻyilgan bolalarni uy sharoitida davolanish uchun zarur boʻlgan tibbiy jihozlar, protez-ortopediya moslamalari va reabilitatsiya qilishning texnik vositalari bilan taʼminlash boʻyicha respublika ishchi guruhining tarkibi 2-ilovaga muvofiq; Spinal mushak atrofiyasi tashxisi qoʻyilgan bolalarni uy sharoitida davolanish uchun zarur boʻlgan tibbiy jihozlar, protez-ortopediya moslamalari va reabilitatsiya qilishning texnik vositalari bilan taʼminlash boʻyicha hududiy ishchi guruhning namunaviy tarkibi 3-ilovaga muvofiq; Spinal mushak atrofiyasi tashxisi qoʻyilgan bolalarga uy sharoitida davolanish uchun zarur boʻlgan tibbiy jihozlar, protez-ortopediya moslamalari va reabilitatsiya qilishning texnik vositalari roʻyxati 4-ilovaga muvofiq tasdiqlansin. 4. Sogʻliqni saqlash vazirligi 2026-yil 10-maydan boshlab Spinal mushak atrofiyasi tashxisi qoʻyilgan bolalarni (keyingi oʻrinlarda — bemor bolalar) uy sharoitida davolanish uchun zarur boʻlgan tibbiy jihozlar, protez-ortopediya moslamalari va reabilitatsiya qilishning texnik vositalari bilan taʼminlash boʻyicha respublika va hududiy ishchi guruhlar faoliyatini yoʻlga qoʻysin. Quyidagilar respublika va hududiy ishchi guruhlarning asosiy vazifalari etib belgilansin: mavjud tibbiy jihozlar, protez-ortopediya moslamalari va reabilitatsiya qilishning texnik vositalarini xatlovdan oʻtkazish; bemor bolalar roʻyxatini tuzish, ulardagi oʻzgarishlarni tahlil qilib borish hamda ularning uy sharoitida davolanish uchun zarur tibbiy jihozlar, protez-ortopediya moslamalari va reabilitatsiya qilishning texnik vositalari ehtiyojini shakllantirish; xarid qilingan tibbiy jihozlar, protez-ortopediya moslamalari va reabilitatsiya qilishning texnik vositalari taqsimotini shakllantirish va tasdiqlash; tibbiy jihozlar, protez-ortopediya moslamalari va reabilitatsiya qilishning texnik vositalari tibbiyot muassasalariga oʻz vaqtida yetkazilishini taʼminlash. 5. Belgilansinki: 2027-yil 1-yanvardan boshlab Sogʻliqni saqlash vazirligi va uning hududiy boshqarmalari tomonidan bemor bolalarning uy sharoitida davolanish uchun zarur boʻlgan tibbiy jihozlar asoslangan hisob-kitoblarga muvofiq Sogʻliqni saqlash vazirligi huzuridagi Tibbiyotni rivojlantirish davlat maqsadli jamgʻarmasi hisobidan xarid qilinadi va kelgusida kafolatli taʼminlab boriladi; bemor bolalar zarur protez-ortopediya moslamalari va reabilitatsiya qilishning texnik vositalari bilan vaucher asosida tuman (shahar) “Inson” ijtimoiy xizmatlar markazlari tomonidan taʼminlanadi. 6. Davlat moliyaviy nazorati inspeksiyasi zarur tibbiy jihozlar xaridining qonuniyligi va maqsadliligini taʼminlash ustidan qatʼiy nazorat oʻrnatsin. 7. Oʻzbekiston Respublikasi Hukumatining 5-ilovaga muvofiq ayrim qarorlari oʻz kuchini yoʻqotgan deb hisoblansin. 8. Sogʻliqni saqlash vazirligi manfaatdor vazirlik va idoralar bilan birgalikda oʻzlari qabul qilgan normativ-huquqiy hujjatlarni ikki oy muddatda ushbu qarorga muvofiqlashtirsin. 9. Ushbu qarorning bajarilishini nazorat qilish Oʻzbekiston Respublikasi sogʻliqni saqlash vaziri A.A. Xudayarov hamda Qoraqalpogʻiston Respublikasi Vazirlar Kengashi Raisi, viloyatlar va Toshkent shahri hokimlari zimmasiga yuklansin. 1. Ushbu Nizom spinal mushak atrofiyasi tashxisi qoʻyilgan bolalarni (keyingi oʻrinlarda — bemor bolalar) ularning uy sharoitida davolanishi uchun zarur boʻlgan tibbiy jihozlar bilan taʼminlash, shu jumladan, ularga tibbiy jihozlarni vaqtincha tekin foydalanishga berish tartibini belgilaydi. 2. Mazkur Nizomda quyidagi asosiy tushunchalardan foydalaniladi: spinal mushak atrofiyasi — orqa miyaning harakat neyronlari zararlanishi hamda rivojlanib boruvchi mushaklar kuchsizligi bilan kechadigan nasliy asab-mushak kasalligi; respublika ishchi guruhi — spinal mushak atrofiyasi tashxisi qoʻyilgan bolalarni uy sharoitida davolanish uchun zarur boʻlgan tibbiy jihozlar, protez-ortopediya moslamalari va reabilitatsiya qilishning texnik vositalari bilan taʼminlash boʻyicha respublika tibbiyot tashkilotlari mutaxassislaridan iborat guruh; hududiy ishchi guruh — spinal mushak atrofiyasi tashxisi qoʻyilgan bolalarni uy sharoitida davolanish uchun zarur boʻlgan tibbiy jihozlar, protez-ortopediya moslamalari va reabilitatsiya qilishning texnik vositalari bilan taʼminlash boʻyicha hududiy tibbiyot tashkilotlari mutaxassislaridan iborat guruh. 3. Bemor bolalar uy sharoitida davolanish uchun mazkur qarorga 4-ilovadagi tibbiy jihozlar bilan Oʻzbekiston Respublikasi Sogʻliqni saqlash vazirligi huzuridagi Tibbiyotni rivojlantirish davlat maqsadli jamgʻarmasi hisobidan, protez-ortopediya moslamalari va reabilitatsiya qilishning texnik vositalari bilan Vazirlar Mahkamasining “Muhtoj shaxslarni protez-ortopediya moslamalari va reabilitatsiya qilishning texnik vositalari bilan taʼminlash tartibi toʻgʻrisidagi nizomni tasdiqlash haqida” 2024-yil 30-apreldagi 253-son qarorida belgilangan tartibda taʼminlanadi. 4. Spinal mushak atrofiyasi tashxisi qoʻyilgan bolalar uy sharoitida davolanish uchun zarur boʻlgan tibbiy jihozlar bilan ushbu Nizomga ilovaga muvofiq sxema asosida taʼminlanadi. 5. Bemor bolalarning ota-onalari (qonuniy vakillari) yashash joylaridagi tuman (shahar) tibbiyot birlashmasiga bolalarni uy sharoitida davolash toʻgʻrisidagi ariza bilan murojaat qiladi. Arizaga yakuniy tashxis qoʻyilgan tibbiy xulosa, bemor bolalarga tavsiya etilgan zarur tibbiy jihozlar roʻyxati ilova qilinadi. 6. Bemor bolalarni uy sharoitida davolanish uchun zarur boʻlgan tibbiy jihozlar bilan taʼminlashga tibbiy xulosa berish hamda zarur tibbiy jihozlar roʻyxatini shakllantirish Oʻzbekiston Respublikasi Prezidentining “Spinal mushak atrofiyasi tashxisi qoʻyilgan bemor bolalarga tibbiy-ijtimoiy yordam koʻrsatish va dori vositalarini bepul yetkazib berish tizimini tashkil etish chora-tadbirlari toʻgʻrisida” 2022-yil 25-apreldagi PQ-217-son qarori asosida bemor bolalarni davolash, ularning muolajalarini kuzatib borish boʻyicha Qoraqalpogʻiston Respublikasi, viloyatlar va Toshkent shahar bolalar koʻp tarmoqli markazlarida tashkil etilgan multidissiplinar yuqori malakali mutaxassislar zimmasiga yuklanadi. 7. Tuman (shahar) tibbiyot birlashmalari uch kun ichida oʻz hududidagi spinal mushak atrofiyasi tashxisi bilan nazoratda turgan va uy sharoitida davolanish uchun zarur boʻlgan tibbiy jihozlarga muhtoj bemor bolalar roʻyxatini shakllantiradi hamda tegishli hududiy ishchi guruhga elektron shaklda himoyalangan elektron pochta tizimi orqali taqdim etadi. 8. Ariza hududiy ishchi guruh tomonidan 10 kun ichida koʻrib chiqiladi. Zaruratga koʻra hududiy ishchi guruh tomonidan qoʻshimcha hujjatlar talab qilinganda, “Elektron hukumat” tizimi idoralararo integratsiyalashuv platformasi orqali olinadi. 9. Tibbiy jihozlar bilan taʼminlash toʻgʻrisidagi qaror hududiy ishchi guruhi tomonidan qabul qilinadi. Hududiy ishchi guruh qarori qabul qilingandan soʻng 5 kun ichida ariza beruvchiga yuboriladi. 10. Hududiy ishchi guruh keyingi yil uchun zarur boʻlgan tibbiy jihozlarga boʻlgan ehtiyojni har yil 1-iyunga qadar respublika ishchi guruhiga elektron shaklda taqdim etadi. 11. Respublika ishchi guruhi bemor bolalar va ularga uy sharoitida davolanish uchun zarur boʻlgan tibbiy jihozlar roʻyxatini umumlashtiradi hamda har yili 15-iyunga qadar Oʻzbekiston Respublikasi Sogʻliqni saqlash vazirligiga taqdim etadi. 12. Oʻzbekiston Respublikasi Sogʻliqni saqlash vazirligi har yili 30-iyunga qadar umumlashtirilgan roʻyxat asosida tibbiy jihozlarga keyingi yil uchun zarur boʻladigan yillik mablagʻlarni ajratish yuzasidan Iqtisodiyot va moliya vazirligiga buyurtmanoma beradi. Bunda uy sharoitida davolanish uchun zarur boʻlgan tibbiy jihozlarning oʻrtacha narxi ishlab chiqaruvchi yoki yetkazib beruvchi tashkilotlarning ushbu mahsulotlar boʻyicha rasmiy eʼlonlari, prays-varaqlarda koʻrsatilgan narx toʻgʻrisidagi maʼlumotlar va xorijiy ishlab chiqaruvchi tashkilotlar tomonidan rasman koʻrsatilgan narxlar toʻgʻrisidagi maʼlumotlar asosida shakllantiriladi. 13. Uy sharoitida davolanish uchun zarur boʻlgan tibbiy jihozlar bilan taʼminlash, ularni vaqtincha tekin foydalanish uchun berish, yangilash hamda texnik xizmat koʻrsatishga zarur boʻlgan mablagʻlar toʻgʻrisidagi maʼlumotlar Oʻzbekiston Respublikasi Sogʻliqni saqlash vazirligi tomonidan Oʻzbekiston Respublikasi Davlat budjeti loyihalarini tayyorlashda Oʻzbekiston Respublikasining Budjet kodeksiga muvofiq taqdim etiladi. 14. Oʻzbekiston Respublikasi Iqtisodiyot va moliya vazirligi har yili kelgusi yilning 1-apreliga qadar buyurtmanoma asosida tibbiy jihozlarga zarur boʻladigan yillik mablagʻlarni ajratadi. 15. Oʻzbekiston Respublikasi Sogʻliqni saqlash vazirligi har yili kelgusi yilning 1-iyuniga qadar umumlashtirilgan roʻyxat asosida uy sharoitida davolanish uchun zarur boʻlgan tibbiy jihozlarni Oʻzbekiston Respublikasining “Davlat xaridlari toʻgʻrisida”gi Qonuniga muvofiq xarid qilish choralarini koʻradi. 16. Uy sharoitida davolanish uchun zarur boʻlgan tibbiy jihozlar Oʻzbekiston Respublikasi Sogʻliqni saqlash vazirligi tomonidan markazlashgan holda, qonunchilikda belgilangan tartibda xarid qilinadi hamda har yili 1-iyulga qadar respublika ishchi guruhi tomonidan taqsimot asosida hududlarga tarqatiladi. 17. Bemor bolalarni uy sharoitida davolanish uchun xarid qilingan tibbiy jihozlarni saqlash, turar joyi boʻyicha vaqtincha tekin foydalanishga berish tegishlicha Qoraqalpogʻiston Respublikasi, viloyatlar bolalar koʻp tarmoqli tibbiyot markazlarida va 1-son Toshkent shahar bolalar klinik shifoxonasida amalga oshiriladi. 18. Uy sharoitida davolanish uchun zarur boʻlgan tibbiy jihozlar hududiy ishchi guruh tomonidan yetkazib beruvchi tashkilotdan qabul qilib olingandan keyin 10 kun ichida tegishli tuman (shahar) tibbiyot birlashmalari vakili ishtirokida muhtoj bemor bolaning ota-onasi yoki qonuniy vakiliga shartnoma asosida topshiriladi. Bunda shartnoma shakli Oʻzbekiston Respublikasi Sogʻliqni saqlash vazirligi tomonidan belgilanadi. 19. Qoraqalpogʻiston Respublikasi, viloyatlar bolalar koʻp tarmoqli tibbiyot markazlari va 1-son Toshkent shahar bolalar klinik shifoxonasidagi multidissiplinar (nevrolog, pediatr, reanimatolog, pulmonolog, ortoped, jarroh) mutaxassislardan iborat doimiy faoliyat koʻrsatuvchi guruh tegishli tuman (shahar) tibbiyot birlashmasi vakiliga bemor bolaning uy sharoitida davolanish uchun vaqtincha tekin foydalanishga berilayotgan tibbiy jihozlardan foydalanish boʻyicha koʻrsatmalar beradi, zarur hollarda joyiga chiqib tibbiy maslahat beradi, bemor bolalarning oila aʼzolari tomonidan toʻgʻri, maqsadli foydalanilishi boʻyicha amaliy va metodik yordam koʻrsatadi, ularning muolajalarini kuzatib boradi. Shuningdek, tuman (shahar) tibbiyot birlashmasi keyinchalik bemorning uy sharoitida davolanishini nazorat qiluvchi masʼul mutaxassisni (nevrolog, pediatr, ortoped, xirurg) belgilaydi. Bunda tuman (shahar) tibbiyot birlashmasi vakili keyinchalik bemorning uy sharoitida davolanishini nazorat qiluvchi mutaxassis boʻlishi nazarda tutiladi. 20. Uy sharoitida davolanish uchun zarur boʻlgan tibbiy jihozlar bilan taʼminlangan bemor bola sogʻayib ketgani yoki vafot etgani sababli unga berilgan reabilitatsiya qilish tibbiy jihozlaridan foydalanishga zarurat qolmaganda, uni qabul qilib olgan bolaning ota-onasi yoki qonuniy vakili tomonidan 10 kun muddatda shartnoma tuzilgan tashkilotga qaytarilishi shart. 21. Uy sharoitida davolanish uchun zarur boʻlgan tibbiy jihozlar kafolat muddatida nosoz boʻlib qolganda, u shartnoma shartlariga muvofiq uy sharoitida davolanish zarur boʻlgan tibbiy jihozlarni yetkazib bergan tashkilot tomonidan bepul taʼmirlab beriladi yoki boshqasiga almashtiriladi. Bunda Qoraqalpogʻiston Respublikasi Sogʻliqni saqlash vazirligi, viloyatlar va Toshkent shahar sogʻliqni saqlash boshqarmalari tomonidan tegishli dalolatnoma rasmiylashtiriladi. Uy sharoitida davolanish uchun zarur boʻlgan tibbiy jihozlarning kafolat muddati tugagandan keyin nosoz boʻlib qolganda, ularni taʼmirlash va almashtirish bilan bogʻliq xarajatlar tegishlicha Qoraqalpogʻiston Respublikasi respublika budjeti, viloyatlar va Toshkent shahri mahalliy budjetlari mablagʻlari hisobidan amalga oshiriladi. 22. Uy sharoitida davolanish uchun zarur boʻlgan tibbiy jihozlar saqlanadigan xonada texnik va boshqa xavfsizlik choralari koʻrilgan boʻlishi shart. 23. Fuqarolarga uy sharoitida davolanish uchun zarur boʻlgan tibbiy jihozlarni vaqtincha tekin foydalanishga olish tartibi, muddatlari, ushbu vositalardan toʻgʻri foydalanish usullari toʻgʻrisida tuman (shahar) tibbiyot birlashmalari tomonidan batafsil tushuntirish beriladi. 24. Uy sharoitida davolanish uchun zarur boʻlgan tibbiy jihozlar fuqarolarga uch oydan oshmagan muddatga tekin foydalanishga beriladi. Zarur hollarda, yaʼni sogʻayish kuzatilmasa, fuqaroning arizasiga koʻra tibbiy jihozlardan foydalanish muddati yana ikki oy muddatgacha uzaytirilishi mumkin. Bunda bemor bolalarni davolash, ularning muolajalarini kuzatib boruvchi shifokorlarning xulosasiga asosan ushbu vositalardan vaqtincha tekin foydalanishga berish muddati bemor sogʻayib ketgunga qadar uzaytirib boriladi. 25. Vaqtincha tekin foydalanishga berishda, zaxirada bemor bolalarga uy sharoitida davolanish uchun zarur boʻlgan tibbiy jihozlarning har biridan doimiy ravishda bir dona (yoki juft)dan saqlanib turiladi. 26. Vaqtincha tekin foydalanishga berilgan va uy sharoitida davolanish uchun zarur boʻlgan tibbiy jihozlardan bemor bolalar tomonidan maqsadli foydalanish ularning yashash joyidagi tuman (shahar) tibbiyot birlashmalari tomonidan nazorat qilib boriladi. 27. Uy sharoitida davolanish uchun zarur boʻlgan tibbiy jihozlarni boshqa shaxslarga foydalanishga berish taqiqlanadi. 28. Bemor bolalarni uy sharoitida davolanish uchun zarur boʻlgan tibbiy jihozlar bilan taʼminlash yoki ularga ushbu vositalarni vaqtincha tekin foydalanishga berish natijasidan norozi boʻlgan taqdirda, bemor bolaning ota-onasi yoki boshqa qonuniy vakili yuqori turuvchi organga yoxud sudga murojaat qilishi mumkin. 29. Ushbu Nizom talablari buzilishida aybdor boʻlgan shaxslar qonunchilik hujjatlariga muvofiq javob beradilar. 1. Vazirlar Mahkamasining “Spinal mushak atrofiyasi tashxisi qoʻyilgan bolalarga ularning uy sharoitida davolanishi uchun zarur boʻlgan reabilitatsiya texnik vositalari bilan taʼminlash hamda ularga mazkur vositalarni tekin ijaraga berish tizimi asosida foydalanish uchun berish tartibi toʻgʻrisidagi nizomni tasdiqlash haqida” 2022-yil 19-sentabrdagi 509-son qarori. 2. Vazirlar Mahkamasining “Oʻzbekiston Respublikasi Prezidenti huzuridagi Ijtimoiy himoya milliy agentligi tashkil etilganligi munosabati bilan Oʻzbekiston Respublikasi Hukumatining ayrim hujjatlariga oʻzgartirish va qoʻshimchalar kiritish toʻgʻrisida” 2023-yil 15-dekabrdagi 665-son qaroriga 1-ilovaning 24-bandi. 3. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish, shuningdek, baʼzilarini oʻz kuchini yoʻqotgan deb hisoblash toʻgʻrisida” 2025-yil 1-martdagi 135-son qaroriga 1-ilovaning 136-bandi.